Document ID: 31995L0054

KOMMISSIONENS DIREKTIV 95/54/EF af 31. oktober 1995 om tilpasning til den tekniske udvikling af Rådets direktiv 72/245/EØF om tilnærmelse af medlemsstaternes lovgivning om radiostøjdæmpning af tændingsmotorer i motordrevne køretøjer og om ændring af direktiv 70/156/EØF om tilnærmelse af medlemsstaternes lovgivning om godkendelse af motordrevne køretøjer og påhængskøretøjer dertil
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 70/156/EØF af 6. februar 1970 om tilnærmelse af medlemsstaternes lovgivning om godkendelse af motordrevne køretøjer og påhængskøretøjer dertil (1), senest ændret ved Kommissionens direktiv 93/81/EØF (2), særlig artikel 13, stk. 2,
under henvisning til Rådets direktiv 72/245/EØF af 20. juni 1972 om tilnærmelse af medlemsstaternes lovgivning om radiostøjdæmpning af tændingsmotorer i motordrevne køretøjer (3), ændret ved Kommissionens direktiv 89/491/EØF (4), særlig artikel 4, og
ud fra følgende betragtninger:
Direktiv 72/245/EØF er et af særdirektiverne under den EØF-typegodkendelsesprocedure, der er fastlagt ved direktiv 70/156/EØF; følgelig finder bestemmelserne i direktiv 70/156/EØF om køretøjssystemer, komponenter og separate tekniske enheder også anvendelse i nærværende direktiv;
i direktiv 70/156/EØF kræves det i artikel 3, stk. 4, og artikel 4, stk. 3, at der til hvert særdirektiv knyttes et oplysningsskema, der indeholder de relevante punkter i bilag I til nævnte direktiv, og en typegodkendelsesattest, der er baseret på bilag VI i samme direktiv, således at typegodkendelse kan edb-registreres;
med direktiv 72/245/EØF blev de første skridt taget til at tilvejebringe grundlæggende elektromagnetisk kompatibilitet, hvad radiostøj angår, og siden da har den tekniske udvikling øget mængden af forskelligt elektrisk og elektronisk udstyr og dets kompleksitet;
som følge af stigende opmærksomhed omkring den teknologiske udvikling inden for elektrisk og elektronisk udstyr og behovet for at sikre generel kompatibilitet for forskelligt elektrisk og elektronisk udstyr blev der ved Rådets direktiv 89/336/EØF (5), senest ændret ved direktiv 93/68/EØF (6), fastlagt generelle bestemmelser om elektromagnetisk kompatibilitet, som gælder for alle produkter;
i direktiv 89/336/EØF knæsættes det princip, at de generelle bestemmelser deri ikke finder anvendelse, eller det ophører med at finde anvendelse for apparater, der er omfattet af særdirektiver, for så vidt som beskyttelseskravene i nævnte direktiv er harmoniseret;
for køretøjer og komponenter og separate tekniske enheder dertil er der behov for et særdirektiv til anvendelse i forbindelse med det europæiske typegodkendelsessystem, som indebærer, at bestemte nationale myndigheder kan meddele godkendelser i henhold til harmoniserede tekniske krav;
direktiv 72/245/EØF bør blive et sådant særdirektiv;
elektromagnetisk kompatibilitet er omhandlet i andre direktiver om køretøjer og komponenter og separate tekniske enheder dertil inden for rammerne af direktiv 70/156/EØF;
det er påkrævet, at de tekniske krav til radiostøjdæmpning (elektromagnetisk kompatibilitet) af køretøjer og komponenter og systemer dertil fra 1. januar 1996 udelukkende fastlægges ved bestemmelserne i direktiv 72/245/EØF;
direktiv 70/156/EØF må ændres for at tage hensyn til, at direktiv 72/245/EØF udvides til at gælde for alle køretøjsklasser;
der må henvises til Rådets direktiv 72/306/EØF (7), ændret ved direktiv 89/491/EØF, for at skelne mellem motorer med styret tænding og motorer med kompressionstænding;
bestemmelserne i dette direktiv er i overensstemmelse med udtalelse fra det udvalg for tilpasning af direktiver til den tekniske udvikling, som er nedsat ved direktiv 70/156/EØF -
UDSTEDT FØLGENDE DIREKTIV:
Artikel 1
I direktiv 72/245/EØF foretages følgende ændringer:
1) Titlen affattes således:
»Rådets direktiv 72/245/EØF af 20. juni 1972 om køretøjers radiointerferens (elektromagnetiske kompatibilitet)«.
2) Artikel 1 affattes således:
»Artikel 1
Ved køretøjer forstås i dette direktiv de køretøjer, som er defineret i direktiv 70/156/EØF.«
3) Artikel 2 affattes således:
»Artikel 2
Medlemsstaterne kan ikke nægte EØF-typegodkendelse eller national typegodkendelse af et køretøj, en komponent eller en separat teknisk enhed med begrundelse i elektromagnetisk kompatibilitet, hvis kravene i dette direktiv er opfyldt.«
4) Artikel 3 affattes således:
»Artikel 3
1. Fra den 1. januar 1996 anses nærværende direktiv for et særdirektiv i forbindelse med anvendelsen af artikel 2, stk. 2, i Rådets direktiv 89/336/EØF (*).
2. Køretøjer, komponenter og separate tekniske enheder, som er godkendt i henhold til nærværende direktiv, anses for at opfylde bestemmelserne i de andre direktiver i bilag IV til Rådets direktiv 92/53/EØF (**), hvori elektromagnetisk kompatibilitet er omhandlet.
(*) EFT nr. L 139 af 23. 5. 1989, s. 19.
(**) EFT nr. L 225 af 10. 8. 1992, s. 1.«5) Bilagene affattes som angivet i bilaget til nærværende direktiv.
Artikel 2
1. Fra den 1. december 1995 kan medlemsstaterne ikke af grunde, der vedrører elektromagnetisk kompatibilitet
- nægte EØF-typegodkendelse eller national godkendelse af en køretøjstype
- nægte EØF-typegodkendelse af en type komponent eller separat teknisk enhed
eller
- forbyde registrering, salg eller første ibrugtagning af motorkøretøjer
- forbyde salg eller brug af komponenter eller separate tekniske enheder,
hvis køretøjerne, komponenterne eller de separate tekniske enheder opfylder kravene i direktiv 72/245/EØF som ændret ved dette direktiv.
2. Fra den 1. januar 1996 har medlemsstaterne
- ikke ret at meddele EØF-typegodkendelse
- mulighed for at nægte national godkendelse
af en type køretøj, komponent eller separat teknisk enhed med begrundelse i disses elektromagnetiske kompatibilitet, hvis kravene i direktiv 72/245/EØF, som ændret ved dette direktiv, ikke er opfyldt.
3. Stk. 2 finder ikke anvendelse for køretøjstyper, der er godkendt før 1. januar 1996 i henhold til direktiv 72/306/EØF, og heller ikke for senere udvidelser af sådanne godkendelser.
4. Med virkning fra den 1. oktober 2002
- skal medlemsstaterne betragte de typeattester, der ifølge bestemmelserne i direktiv 70/156/EØF ledsager fabriksnye køretøjer, som ugyldige i forbindelse med samme direktivs artikel 7, stk. 1
- kan medlemsstaterne nægte registrering, salg og første ibrugtagning af fabriksnye køretøjer, der ikke er ledsaget af en typeattest i overensstemmelse med direktiv 70/156/EØF
- kan medlemsstaterne nægte salg og ibrugtagning af nye elektriske/elektroniske enheder som komponenter eller separate tekniske enheder
hvis bestemmelserne i nærværende direktiv ikke er opfyldt.
5. Med virkning fra den 1. oktober 2002 finder kravene i direktiv 72/245/EØF til elektriske/elektroniske enheder som komponenter eller separate tekniske enheder, som ændret ved nærværende direktiv, anvendelse i forbindelse med artikel 7, stk. 2, i direktiv 70/156/EØF.
6. Uanset bestemmelserne i stk. 2 og 5 skal medlemsstaterne fortsat meddele EØF-typegodkendelse og tillade salg og første ibrugtagning af komponenter og separate tekniske enheder til brug som reservedele på køretøjer, der er typegodkendt inden 1. januar 1996 i henhold til direktiv 72/245/EØF eller direktiv 72/306/EØF, herunder efterfølgende udvidelser af sådanne typegodkendelser.
Artikel 3
I direktiv 70/156/EØF, bilag IV, del I, punkt 10, tilføjes i kolonnen »Gyldighedsområde« et »×« i alle kolonner for køretøjsklasse O.
Artikel 4
1. Medlemsstaterne sætter de nødvendige love og administrative bestemmelser i kraft for at efterkomme dette direktiv inden den 1. december 1995. De underretter straks Kommissionen herom.
Når medlemsstaterne vedtager disse bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.
2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.
Artikel 5
Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.
Artikel 6
Dette direktiv er rettet til medlemsstaterne.
Udfærdiget i Bruxelles, den 31. oktober 1995.

Labels: 7
8
15
20